CELEX: 32018D0757
Language: et
Date: 2018-05-14 00:00:00
Title: Nõukogu otsus (EL) 2018/757, 14. mai 2018, millega denonsseeritakse Euroopa Ühenduse ja Komoori Liidu vaheline kalandusalane partnerlusleping

24.5.2018   
            
            
               ET
            
            
               Euroopa Liidu Teataja
            
            
               L 128/13
            
         NÕUKOGU OTSUS (EL) 2018/757,
   14. mai 2018,
   millega denonsseeritakse Euroopa Ühenduse ja Komoori Liidu vaheline kalandusalane partnerlusleping
   EUROOPA LIIDU NÕUKOGU,
   võttes arvesse Euroopa Liidu toimimise lepingut, eriti selle artiklit 43 koostoimes artikli 218 lõike 6 teise lõigu punktiga a,
   võttes arvesse Euroopa Komisjoni ettepanekut,
   võttes arvesse Euroopa Parlamendi nõusolekut (1)
   
   ning arvestades järgmist:
   
               (1)
            
            
               Nõukogu määrus (EÜ) nr 1563/2006 (2) käsitleb Euroopa Ühenduse ja Komoori Liidu vahelise kalandusalase partnerluslepingu (edaspidi „ELi ja Komooride vaheline kalandusalane partnerlusleping“) sõlmimist.
            
         
               (2)
            
            
               Üks ELi ja Komooride vahelise kalandusalase partnerluslepingu eesmärke on tagada kalavarude kaitse ja majandamise meetmete tõhusus ning ennetada ebaseaduslikku, teatamata ja reguleerimata kalapüüki (edaspidi „ETR-kalapüük“).
            
         
               (3)
            
            
               ELi ja Komooride vahelise kalandusalase partnerluslepingu artiklil 11 kohaselt kohaldatakse lepingut seitse aastat alates selle jõustumise kuupäevast ja seda saab täiendavalt pikendada seitsme aasta kaupa, kui kumbki lepinguosaline ei teata lepingu lõpetamisest.
            
         
               (4)
            
            
               ELi ja Komooride vahelise kalandusalase partnerluslepingu artikli 12 kohaselt võib kumbki lepinguosaline lepingu lõpetada tõsiste asjaolude korral, nagu suutmatus täita ETR-kalapüügi vastu võitlemisega seoses võetud kohustusi. Asjaomane lepinguosaline teatab teisele lepinguosalisele kirjalikult oma kavatsusest lepingust taganeda vähemalt kuus kuud enne esialgse seitsmeaastase ajavahemiku või iga täiendava ajavahemiku möödumist. Nimetatud teatise üleandmisega alustatakse lepinguosaliste vahel konsultatsioone.
            
         
               (5)
            
            
               Nõukogu määruse (EÜ) nr 1005/2008 (edaspidi „ETR-kalapüügi määrus“) (3) artikli 31 kohaselt määrab komisjon kindlaks kolmandad riigid, keda ta peab ETR-kalapüügi osas koostööd mittetegevateks kolmandateks riikideks. Kolmanda riigi võib määrata koostööd mittetegevaks kolmandaks riigiks, kui ta ei täida lipu-, sadama-, turu- või rannikuäärse riigina talle rahvusvahelisest õigusest tulenevaid kohustusi võtta meetmeid ETR-kalapüügi vältimiseks, ärahoidmiseks ja lõpetamiseks.
            
         
               (6)
            
            
               Kooskõlas komisjoni 1. oktoobri 2015. aasta otsusega (4) teavitati Komoori Liitu, et riik võidakse määrata ebaseadusliku, teatamata ja reguleerimata kalapüügi vastases võitluses koostööd mittetegevaks kolmandaks riigiks Komooride ametiasutuste mugavuslipupoliitika, Komooride laevastiku ebaseaduslikku kalapüüki käsitlevate tõendite, Komooride ametiasutuste puuduliku või olematu järelevalve- ja kontrollisuutlikkuse ning Komooride aegunud kalandusalase õigusraamistiku tõttu.
            
         
               (7)
            
            
               Kõnealuse otsusega alustas komisjon Komoori Liiduga dialoogi, mida peeti ETR-kalapüügi määruse artiklis 32 sätestatud menetlusnõuete kohaselt. Komoori Liit ei suutnud võtta mõistliku aja jooksul vajalikke parandusmeetmeid.
            
         
               (8)
            
            
               Kuna Komoori Liit ei suutnud täita talle rahvusvahelisest õigusest tulenevaid kohustusi lipu-, sadama-, rannikuäärse või tururiigina ja võtta meetmeid ETR-kalapüügi vältimiseks, ärahoidmiseks ja lõpetamiseks, liigitati Komoori Liit vastavalt ETR-kalapüügi määruse artiklile 31 komisjoni rakendusotsusega (EL) 2017/889 (5) ebaseadusliku, teatamata ja reguleerimata kalapüügi vastases võitluses koostööd mittetegevaks kolmandaks riigiks. Pärast sellist liigitamist ei võtnud Komoori Liit endiselt vajalikke parandusmeetmeid.
            
         
               (9)
            
            
               Kooskõlas ETR-kalapüügi määruse artikliga 33 on Komoori Liit nõukogu rakendusotsusega (EL) 2017/1332 (6) kantud koostööd mittetegevate kolmandate riikide nimekirja, mis kehtestati nõukogu rakendusotsusega 2014/170/EL (7).
            
         
               (10)
            
            
               ETR-kalapüügi määruse artikli 38 lõike 8 kohaselt peab komisjon tegema ettepaneku denonsseerida koostööd mittetegevate kolmandate riikidega sõlmitud kehtivad kahepoolsed kalanduskokkulepped või kalandusalased partnerluslepingud, milles nähakse ette asjaomase kokkuleppe lõpetamine kõnealuse kolmanda riigi suutmatuse korral täita ETR-kalapüügi tõkestamisega seoses võetud kohustusi.
            
         
               (11)
            
            
               Seetõttu on asjakohane denonsseerida ELi ja Komooride vaheline kalandusalane partnerlusleping.
            
         
               (12)
            
            
               Komisjon peaks teavitama Euroopa Liidu nimel Komoori Liitu denonsseerimisest.
            
         
               (13)
            
            
               Denonsseerimine peaks jõustuma kuue kuu möödumisel nimetatud teate edastamisest.
            
         
               (14)
            
            
               Kui aga nõukogu jätab Komoori Liidu ETR-kalapüügi määruse artikli 33 kohasest koostööd mittetegevate kolmandate riikide nimekirjast välja enne denonsseerimise jõustumist, tuleks denonsseerimine tühistada ja komisjon peaks viivitamata teavitama Komoori Liitu sellisest tühistamisest,
            
         ON VASTU VÕTNUD KÄESOLEVA OTSUSE:
   Artikkel 1
   Euroopa Ühenduse ja Komoori Liidu vaheline kalandusalane partnerlusleping (edaspidi „ELi ja Komooride vaheline kalandusalane partnerlusleping“), mis jõustus 6. märtsil 2008, denonsseeritakse.
   Artikkel 2
   1.   Käesoleva otsuse jõustumisel teavitab komisjon Euroopa Liidu nimel Komoori Liitu ELi ja Komooride vahelise kalandusalase partnerluslepingu denonsseerimisest.
   2.   Denonsseerimine jõustub kuue kuu möödumisel nimetatud teate edastamisest.
   3.   Kui nõukogu jätab Komoori Liidu ETR-kalapüügi määruse artikli 33 kohasest koostööd mittetegevate kolmandate riikide nimekirjast välja enne denonsseerimise jõustumist, tühistatakse denonsseerimine ja komisjon teavitab viivitamata Komoori Liitu sellisest tühistamisest.
   Artikkel 3
   Käesolev otsus jõustub järgmisel päeval pärast selle avaldamist Euroopa Liidu Teatajas.
   
      Brüssel, 14. mai 2018
      
         
            Nõukogu nimel
         
         
            eesistuja
         
         E. ZAHARIEVA
      
   
   
      (1)  15. märtsi 2018. aasta nõusolek (Euroopa Liidu Teatajas seni avaldamata).
   
      (2)  Nõukogu 5. oktoobri 2006. aasta määrus (EÜ) nr 1563/2006, mis käsitleb Euroopa Ühenduse ja Komoori Liidu vahelise kalandusalase partnerluslepingu sõlmimist (ELT L 290, 20.10.2006, lk 6).
   
      (3)  Nõukogu 29. septembri 2008. aasta määrus (EÜ) nr 1005/2008, millega luuakse ühenduse süsteem ebaseadusliku, teatamata ja reguleerimata kalapüügi vältimiseks, ärahoidmiseks ja lõpetamiseks ning muudetakse määrusi (EMÜ) nr 2847/93, (EÜ) nr 1936/2001 ja (EÜ) nr 601/2004 ning tunnistatakse kehtetuks määrused (EÜ) nr 1093/94 ja (EÜ) nr 1447/1999 (ELT L 286, 29.10.2008, lk 1).
   
      (4)  Komisjoni 1. oktoobri 2015. aasta otsus, millega teavitatakse kolmandat riiki tema võimalikust määramisest koostööd mittetegevaks kolmandaks riigiks ebaseadusliku, teatamata ja reguleerimata kalapüügi vastases võitluses (ELT C 324, 2.10.2015, lk 6).
   
      (5)  Komisjoni 23. mai 2017. aasta rakendusotsus (EL) 2017/889, millega liigitatakse Komoori Liit ebaseadusliku, teatamata ja reguleerimata kalapüügi vastases võitluses koostööd mittetegevaks kolmandaks riigiks (ELT L 135, 24.5.2017, lk 35).
   
      (6)  Nõukogu 11. juuli 2017. aasta rakendusotsus (EL) 2017/1332, millega muudetakse Komooride osas rakendusotsust 2014/170/EL, millega kehtestatakse ebaseadusliku, teatamata ja reguleerimata kalapüügi vastases võitluses koostööd mittetegevate kolmandate riikide nimekiri (ELT L 185, 18.7.2017, lk 37).
   
      (7)  Nõukogu 24. märtsi 2014. aasta rakendusotsus 2014/170/EL, millega kehtestatakse ebaseadusliku, teatamata ja reguleerimata kalapüügi vastases võitluses koostööd mittetegevate kolmandate riikide nimekiri vastavalt määrusele (EÜ) nr 1005/2008, millega luuakse ühenduse süsteem ebaseadusliku, teatamata ja reguleerimata kalapüügi vältimiseks, ärahoidmiseks ja lõpetamiseks (ELT L 91, 27.3.2014, lk 43).